दिल्ली के बवाना में मां ने तस्कर को बेची बेटी, DCW ने मुक्त कराया  
दिल्ली के बवाना से 15 साल की एक लड़की को कराया मुक्त
लड़की को मां ने पिछले सप्ताह कथित रूप से तस्करों को बेच दिया था
एक लाख रूपए में किया था सौदा
दिल्ली के बवाना से 15 साल की एक लड़की को मुक्त कराया गया है. लड़की को उसकी मां ने पिछले सप्ताह कथित रूप से तस्करों को बेच दिया था. दिल्ली महिला आयोग ने रविवार को यह जानकारी दी. आयोग के अनुसार मुक्त कराई गई लड़की ने कहा कि उसकी मां ने उसके एक साल के भाई को पिछले महीने तस्करों को बेच दिया था. आयोग ने बताया कि लड़की की मां ने 15 सितंबर को उसे उसके साथ उसकी बहन के घर बदरपुर चलने की बात कही थी, लेकिन इसकी बजाय वह उसे निजामुद्दीन में एक होटल ले गई. 
DCW ने बताया कि होटल में सौदा करने के बाद मां ने उसे कहा कि उसे कहीं जाना होगा और शाहिद नाम का कोई व्यक्ति उसे घर ले आएगा, लेकिन शाहिद उसे बवाना गांव में ईश्वर कॉलोनी स्थित अपने घर ले गया. शाहिद के घर पर मौजूद अन्य लड़कियों ने उसे शादी का जोड़ा पहनकर तैयार होने को कहा. उन्होंने लड़की को बताया कि उसकी मां ने उसे एक लाख रुपये में बेच दिया है. 
इसके बाद हालांकि एक दिन के अंदर ही वह किसी तरह शाहिद के घर से भागने में सफल रही और बवाना में अपने घर पहुंचकर पड़ोसियों से मदद मांगी जिन्होंने दिल्ली महिला आयोग को फोन किया. लड़की अपनी मां, सौतेले पिता और चार भाई-बहनों के साथ रहती थी. उन्होंने बताया कि इस संबंध में पुलिस ने मामला दर्ज कर लिया है, लेकिन अभी किसी की गिरफ्तारी नहीं हुई है और लड़की को आश्रय गृह भेज दिया गया है.
Video: झारखंड : पैसों की तंगी से जूझते बाप ने बेच दी बेटी